钦定古今图书集成/明伦汇编/宫闱典/第119卷 > 《外戚传序》晋·书
## 钦定古今图书集成/明伦汇编/宫闱典/第119卷 > 《外戚传序》晋·书

详观往诰，逖听前闻，阶缘外戚，以致显荣者，其所由
来尚矣。而多至祸败，鲜克令终者，何哉？岂不由禄以
恩升，位非德举，识惭明悊，材谢经通，假椒房之宠灵，
总军国之枢要。或威权震主，或势力倾朝，居安而不
虑危，务进而不知退，骄奢既至，衅隙随之者乎！是以
吕、霍之家，诛夷于西汉；梁、邓之族，剿绝于东都。其馀
干纪乱常，害时蠹政者，不可胜载。至若樊靡卿之父
子，窦广国之弟兄，阴兴之守约戒奢，史丹之掩恶扬
善，斯并后族之所美者也。由此观之，干时纵溢者，必
以凶终；守道谦冲者，永保贞吉。古人所谓“祸福无门，
惟人所召”，此非其效欤？逮于晋难，始自宫掖；杨骏藉
武帝之宠私，叨窃非据；贾谧乘惠皇之蒙昧，成此厉
阶，遂使悼后遇云林之灾，愍怀滥湖城之酷。天人道
尽，丧乱弘多，宗庙以之颠覆，黎庶于焉殄瘁。《诗》云：“赫
赫宗周，褒姒灭之。”其此之谓也奚及江左未改覆车，
庾亮世族羽仪，王恭高门领袖。既而职兼出纳，任切
股肱，孝伯竟以亡身，元规几于败国，岂不哀哉！若褚
季野之畏避朝权，王叔仁之固求出镇，用能全身远
害，有可称焉。贾充、杨骏、庾亮、王献之、王恭等，已入列
传。其馀即叙其成败，以为《外戚篇》云。